El poble de Llíria acompanya el seu patró en la 'Baixà' de Sant Miquel
28 de setembre de 2018

Com marca la tradició, un 28 de setembre més, els veïns i veïnes de Llíria s’han congregat per a la Baixà de Sant Miquel, l’acte més multitudinari de les festes patronals. Centenars de fidels han acompanyat la imatge de l’Arcàngel, en el seu descens des del Reial Monestir fins a la plaça Major.

Un dels moments àlgids de l’acte ha sigut, com cada any, l’encontre entre les imatges de Sant Miquel i Sant Vicent Ferrer. Els dos patrons del municipi s’han trobat a les portes de l’Orquestra de Plectre “El Micalet”, que ha realitzat una actuació en honor d’ambdós sants.

L’alcalde de Llíria, Manolo Civera, i la resta de membres de la Corporació Municipal han participat en este acte, que marca l’inici del final de les festes de Sant Miquel. En arribar a la parròquia de l’Assumpció, s’ha realitzat el pregó de les Festes religioses i s’ha oficiat una missa.

Tot està preparat perquè la capital del Camp del Túria celebre demà la festivitat de Sant Miquel. Llíria rebrà a milers de pelegrins, que tornen cada any a Llíria per fer l’obligada visita al temple. En l’àmbit religiós, se celebrarà la missa major i la solemne processó, que posarà el punt final a les festes patronals del municipi.